KOMISIJOS SPRENDIMAS
2008 m. balandžio 30 d.
dėl Lietuvos ir Slovakijos mokėjimo agentūrų 2006 finansinių metų ataskaitų, susijusių su Europos žemės ūkio orientavimo ir garantijų fondo (EŽŪOGF) Garantijų skyriaus finansuojamomis išlaidomis kaimo plėtros priemonėms, patvirtinimo
(pranešta dokumentu Nr. C(2008) 1713)
(Tekstai autentiški tik lietuvių ir slovakų kalbomis)
(2008/398/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1258/1999 dėl bendrosios žemės ūkio politikos finansavimo (1), ypač į jo 7 straipsnio 3 dalį,
pasitarusi su Fondo komitetu,
kadangi:
(1)
Komisijos sprendimu 2007/325/EB (2) patvirtintos visų mokėjimo agentūrų 2006 finansinių metų ataskaitos, išskyrus Lietuvos Nacionalinės mokėjimo agentūros (NMA) ir Slovakijos mokėjimo agentūros APA.
(2)
Po naujos informacijos perdavimo ir papildomų patikrinimų Komisija dabar gali priimti su išlaidomis kaimo plėtros priemonėms susijusį sprendimą dėl Lietuvos NMA ir Slovakijos mokėjimo agentūros APA pateiktų ataskaitų išsamumo, tikslumo ir teisingumo.
(3)
Remiantis Reglamento (EB) Nr. 1258/1999 7 straipsnio 3 dalies antra pastraipa ir Komisijos reglamento (EB) Nr. 1663/95 (3) 7 straipsnio 1 dalimi, šis sprendimas nepažeidžia vėliau priimtų Komisijos sprendimų nuostatų, pagal kurias Bendrija nefinansuoja išlaidų, patirtų nesilaikant Bendrijos taisyklių,
PRIĖMĖ ŠĮ SPRENDIMĄ:
1 straipsnis
Šiuo sprendimu patvirtinamos Lietuvos NMA ir Slovakijos mokėjimo agentūros APA 2006 finansinių metų ataskaitos, susijusios su Europos žemės ūkio orientavimo ir garantijų fondo (EŽŪOGF) Garantijų skyriaus finansuojamomis išlaidomis kaimo plėtrai.
Lietuvoje ir Slovakijoje taikytoms kaimo plėtros priemonėms išleistos sumos, kurias minėtos valstybės narės privalo grąžinti arba kurios joms mokėtinos remiantis šiuo sprendimu, nurodytos I ir II prieduose.
2 straipsnis
Šis sprendimas skirtas Lietuvos Respublikai ir Slovakijos Respublikai.
Priimta Briuselyje, 2008 m. balandžio 30 d.